Document ID: 32001L0116

Οδηγία 2001/116/ΕΚ της Επιτροπής
της 20ής Δεκεμβρίου 2001
για προσαρμογή στην τεχνική πρόοδο της οδηγίας 70/156/ΕΟΚ του Συμβουλίου περί προσεγγίσεως των νομοθεσιών των κρατών μελών σχετικά με την έγκριση τύπου των μηχανοκίνητων οχημάτων και των ρυμουλκουμένων τους
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν την έγκριση τύπου των μηχανοκίνητων οχημάτων και των ρυμουλκουμένων τους(1), όπως τροποποιήθηκε τελευταία από την οδηγία 2001/56/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 13 παράγραφος 2,
Εκτιμώντας τα ακόλουθα:
(1) Η οδηγία 70/156/ΕΟΚ και τα παραρτήματά της έχουν τροποποιηθεί πολλές φορές και, επειδή χρειάζεται να τροποποιηθούν εκ νέου τα παραρτήματά της, φαίνεται επιβεβλημένο για λόγους σαφήνειας να ενοποιηθούν σε ένα μόνο κείμενο.
(2) Η διάταξη όσον αφορά τα αναγκαία διοικητικά έγγραφα για την έγκριση τύπου συνολικού οχήματος που περιλαμβάνεται στα παραρτήματα αυτά εφαρμόζεται για τα οχήματα της κατηγορίας M1 με κινητήρα εσωτερικής καύσης.
(3) Τα παραρτήματα της οδηγίας 70/156/ΕΟΚ, όπως τροποποιούνται από την παρούσα οδηγία, περιλαμβάνουν επίσης τα αναγκαία διοικητικά έγγραφα για την έγκριση τύπου συνολικού οχήματος για άλλες κατηγορίες οχημάτων εκτός της M1. Οι εγκρίσεις αυτές όμως θα χορηγούνται μόνο μετά την έναρξη ισχύος της οδηγίας που θα ακυρώνει και θα αντικαθιστά την οδηγία 70/156/EΟΚ και μετά την έναρξη ισχύος των τροποποιήσεων που κρίνονται αναγκαίες στις ξεχωριστές οδηγίες ώστε να ισχύουν για τα οχήματα ορισμένων άλλων κατηγοριών εκτός της M1.
(4) Επιβάλλεται επίσης η καθιέρωση ενιαίου συστήματος για τη χορήγηση των αριθμών των εγκρίσεων τύπου.
(5) Η οδηγία 70/156/ΕΟΚ τροποποιείται αναλόγως.
(6) Η επιτροπή για την προσαρμογή στην τεχνική πρόοδο που συστήθηκε από την οδηγία 70/156/ΕΟΚ είναι σύμφωνη με τις διατάξεις της παρούσας οδηγίας.
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 70/156/EΟΚ, τροποποιείται ως εξής:
1. Στο άρθρο 4 παράγραφος 1 δεύτερο εδάφιο, διαγράφεται η φράση "φέρει δε ειδικό αριθμό έγκρισης τύπου σύμφωνα προς τις διατάξεις του παραρτήματος VII".
2. Στο άρθρο 8 παράγραφος 2 στοιχείο γ), έκτη περίπτωση διαγράφεται η φράση "και κάθε ειδικός αριθμός έγκρισης θα αντικαθίσταται από κανονικό αριθμό έγκρισης τύπου".
3. Τα παραρτήματα της οδηγίας 70/156/ΕΟΚ αντικαθίστανται από το κείμενο στο παράρτημα της παρούσας οδηγίας.
Άρθρο 2
1. Όσον αφορά την έγκριση τύπου οχήματος, τα κράτη μέλη εφαρμόζουν την οδηγία 70/156/ΕΟΚ, όπως τροποποιείται από την παρούσα οδηγία, μόνο για τα οχήματα της κατηγορίας M1 με κινητήρα εσωτερικής καύσης.
2. Όσον αφορά την έγκριση τύπου οχημάτων ειδικής χρήσης της κατηγορίας M1, τα κράτη μέλη, ύστερα από αίτημα του κατασκευαστή, εφαρμόζουν το άρθρο 4 παράγραφος 1 της οδηγίας 70/156/ΕΟΚ, όπως τροποποιήθηκε από την οδηγία 98/14/EΚ(3).
3. Το άρθρο 10 της οδηγίας 70/156/EΟΚ, όπως τροποποιήθηκε από την οδηγία 87/358/EΟΚ(4) εξακολουθεί να ισχύει για την έγκριση τύπου οχημάτων εκτός εκείνων που αναφέρονται στην παράγραφο 1.
Άρθρο 3
1. Όσον αφορά το ζήτημα των πιστοποιητικών συμμόρφωσης μετά την έγκριση τύπου ΕΚ, τα υπάρχοντα πρότυπα μπορούν να χρησιμοποιούνται έως τις 30 Ιουνίου του 2003.
2. Η παρούσα οδηγία δεν ακυρώνει έγκριση που χορηγήθηκε πριν από την έναρξη ισχύος της, ούτε εμποδίζει την επέκταση έγκρισης υπό τις προϋποθέσεις της οδηγίας βάσει της οποίας χορηγήθηκε αρχικά.
Άρθρο 4
1. Τα κράτη μέλη εγκρίνουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία πριν από την 1η Ιουλίου του 2002 και ενημερώνουν σχετικά την Επιτροπή. Τα κράτη μέλη θέτουν σε ισχύ τις διατάξεις αυτές από την 1η Ιουλίου 2002.
Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευσή τους από παραπομπή στην παρούσα οδηγία. Τα κράτη μέλη καθορίζουν τον τρόπο της παραπομπής αυτής.
2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου που εκδίδουν στο πεδίο που καλύπτει η παρούσα οδηγία.
Άρθρο 5
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 6
Η παρούσα οδηγία απευθύνεται στα κράτη μέλη.
Βρυξέλλες, 20 Δεκεμβρίου 2001.

Labels: 7
3
15
8